આમ તો દર વર્ષે ચૈત્ર સુદ નોમ એટલે કે રામનવમીથી તેરસ સુધી ગુજરાતના અતિ પ્રતિષ્ઠિત મેળાઓમાંના એક માધવપુર ઘેડના ‘રૂક્મિણી વિવાહ’ મેળાનું આયોજન થાય છે. કહેવાય છે કે આ મેળાની શરૂઆત લગભગ ૧૩મી સદીની આસપાસ થઈ હતી. પરંતુ આ વખતે આ મેળો તેના વિશિષ્ટ આયોજનને કારણે ચર્ચામાં રહ્યો હતો. આ વખતે ગુજરાતની સાથે સાથે આસામ, અરુણાચલ અને મણિપુરની સરકારે પણ મેળાને નવું સ્વરૂપ આપવાનો પ્રયત્ન કર્યો હતો. મણિપુર, અરુણાચલ પ્રદેશના લોકકલાકારોએ રુકમણિ, કૃષ્ણ આધારિત નૃત્ય નાટિકાઓ રજૂ કરી આકર્ષણ જમાવ્યું હતું. પૂર્વોતરના ૧૫૦ કલાકારોની ટીમ સાથે અરુણાચલના રાજ્યપાલ ડૉ. બી.ડી. મિશ્રા, અરુણાચલ પ્રદેશના મુખ્યમંત્રી પ્રેમાખાંડુ, મણિપુરના મુખ્યમંત્રી એન. બીરેન સિંઘ, ગુજરાતના મુખ્યમંત્રી વિજયભાઈ રૂપાણી, રાજ્યપાલ શ્રી ઓ.પી. કોહલી સહિતના મહાનુભાવો ઉપસ્થિત રહ્યા હતા.